Egpaar op hoewe buite Bloem aangeval | Maroela Media
'n Egpaar is aangeval en beroof toe hulle Saterdagaand by hulle huis in die Vaalbank-Zuid-hoewegebied naby Bloemfontein in die Vrystaat aangekom het.
Die 73-jarige man is by die hek van die hoewe aangeval en sy 58-jarige vrou is in die huis oorval nadat hulle omstreeks 20:30 tuisgekom het.
Volgens lt.kol. Thabo Covane, polisiewoordvoerder, is die vrou deur 'n man, wat 'n blou oorpak met 'n masker en wit handskoene aangehad het, oorval. "Sy is met 'n mes gedreig en deur die verdagte aangerand. Sy het 'n rumoer buite gehoor en besef dat haar man in die moeilikheid is."
Nog 'n verdagte het die huis ingekom en dit vir waardevolle items deursoek. Die verdagtes het die vrou gedwing om geld vanuit haar bankrekening na 'n ander bankrekening oor te plaas waarna hulle met kontant en bankkaarte van die toneel gevlug het.
Daar is alarm gemaak en buurtwaglede het op die toneel aangekom. "Volgens die vrou het een van die verdagtes 'n besering aan die bors opgedoen nadat sy verbete teruggeveg het. Die man en vrou is per ambulans na 'n hospitaal gehaas om behandeling te ontvang."
Lede van die Mangaung-triotaakspan en Navalsig-polisie het 'n soektog na die verdagtes van stapel gestuur. 'n Saak van huisroof word deur die Navalsig-polisie ondersoek. Enigiemand met inligting oor die voorval kan sers. Kendrick Barnes op 082 466 7255 of Stop Misdaad op 08600 10111 kontak.